Giaxo d'Axao
Cosa de di meſſe Giaxo Axerao,
E i atri antighi degni de memoria?
Che paraxi da Re chi fa ne ven
Puoe da un nostro vaſſallo, e da corsè,
Batte ne ven per che garie n'hemo
Poro Foggetta[1]
Giaxo d'Axao (primma de l'800 Giaxo d'Axerao ['dʒa:ʒu d aʒe'ɹɔʊ], lat. Blasius Axeretus, ita. Biagio Assereto) o nascè à Recco, figgio de 'n ferrâ. O fu notao da-o Françesco Spiñoa, segnô d'a çittæ, ch'o se-o piggiò comme paggio. D'o 1423 o se transféi à Zena donde o s'avviò a-a carrea militâ. Comme armiraggio d'a Repubrica, o condusse a flotta in agiutto d'a reña Zana II de Napoli (1425), o feççe prexonê o Ferruçço Verro de Firençe (1426) e o respinse Domeñego de Campofregoso e i so alliæ fiorentin (settembre 1427).
D'o 1435 o ghiò 'na piccena flotta à Gaeta pe sarvâ o Françesco Spiñoa, assediao da Alfonso V d'Aragon, e o vinse a battaggia de Ponça ch'a seguì. O feççe prexonê o re d'Aragon, so fræ Zane re de Navara, so figgio l'infante Enrico, o viçerè de Seçeja e gran parte d'a nobiltæ aragoneize. L'Axao mæximo o descrisse a battaggia inte 'na çellebre lettia a-o Conseggio d'a Repubrica de Zena, scrita int'a lengua zeneize cançellesca de l'eppoca.
Sciben ch'o l'avesse refuao de continuâ a guæra, no avendoghe assæ truppe pe invadde o regno de Napoli, o riçevette o fœüdo de Særavalle Screivia da-o Feipo Maja Visconti, e a carega de governao de Milan.
Dapœuscia o fu commissaio ducâ à Parma e comandante de l'armâ milaneize int'a guæra contro Veneçia. À Casalmaggiô o sconfisse l'armiraggio veneçian Andria Quirin (luggio 1448).
D'o 1450 o fu a-o serviçio d'o Françesco Sforça, ma doî anni doppo o l'abandonò a vitta pubrica e o se retiò à Særavalle pe dedicâse a-a lettiatua.
Tra i so amixi ghe fu l'Enea Scirvio Piccolomini, o futuro pappa Pio II.
O moì a Særavalle d'o 1456.
Notte[Càngia | modifica wikitesto]

- ↑ Poro Foggetta, Rime Diverse, Pavia, Bartoli, 1595 p.32
lij_Latn lij_Latn lij_Latn lij_Latn ita_Latn lij_Latn ast_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lvs_Latn lmo_Latn